འདུས་པ་རིན་པོ་ཆེའི་རྒྱུད་དྲི་མ་མེད་པ་གཟི་བརྗིད་
རབ་ཏུ་འབར་བའི་མདོ་ལས་གཤེན་གྱི་བསྲུང་
ཁྲིམས་རྣམ་པར་དག་པའི་ཡན་ལག་གི
མདོ་བཞུགས་སོ། །
། །གཡུང་དྲུང་ལྷའི་སྐད་དུ་ན། མུ་ལམ་ཡང་དག་སྤྲོ་ནམ་གསལ། གང་ཟག་
མིའི་སྐད་དུ་ན། གཤེན་གྱི་སྲུང་ཁྲིམས་རྣམ་པར་དག་པའི་ཡན་ལག་གི་མདོ། རྣམ་པ་
ཐམས་ཅད་མཁྱེན་པ་སྤྲུལ་པའི་སྐུ་ལ་ཕྱག་འཚལ་ལོ། །
༧ དེའི་ཚེ་དེའི་དུས་ན། སྟོན་པ་རྣམ་པ་ཐམས་ཅད་མཁྱེན་པ་སྤྲུལ་པའི་སྐུ་དེས།
འགྲོ་བ་སེམས་ཅན་གྱི་དོན་ལ་དགོངས་ནས། མཛད་པ་བཅུ་གཉིས་ཀྱི་དོན་མཐར་
ཕྱིན་པར་མཛད་དེ། དེ་ཡང་འདུལ་ཁྲིམས་ཀྱི་མཛད་པའི་དུས་སུ། དང་པོ་སྐྱེ་རྒ་ན་
འཆིའི་ཆུ་བོ་བཞི་ལ་གཟིགས་ནས། འཁོར་དང་ཟང་ཟིང་སྤངས་ཤིང་། འཁོར་བའི་
ཁྱིམ་ཐབ་སྤངས་པར་མཛད་དོ། །དེ་ནས་ཡེ་ཤེས་ལྷ་ཡི་ཐུགས་རྗེ་ལས། ཐབས་དང་
ཤེས་རབ་ཟུང་དུ་འབྲེལ་ནས་རབ་ཏུ་བྱུང་སྟེ། གཙང་མ་གཙུག་ཕུད་ཀྱི་ཁྲིམས་ནོད་
པར་མཛད་དོ། ། །དེ་ནས་འཇིག་རྟེན་འཁོར་བའི་ས་ལ་མི་གནས་པར། འོག་མིན་
དག་པའི་གནས་སུ་བྱོན་ནས། བསླབ་གསུམ་ཡང་དག་གི་སྡོམ་པ་ནོད་ཅིང༌། བསྙེན་
རྫོགས་ཀྱི་ཁྲིམས་དང་ལྡན་པར་མཛད་དོ། །དེ་ནས་སུམ་ཅུ་རྩ་གསུམ་གྱི་གནས་དང་།
64

མདོ་སྡེ།
༼ནའོ།༽
སྲུང་ཁྲིམས་རྣམ་དག་ཡན་ལག་མདོ།
རྒྱལ་ཆེན་རིགས་བཞིའི་གནས་དང༌། ཟད་མཚམས་མེ་ཏོག་གི་གླིང་རྣམས་སུ་རིམ་
པར་བབས་ནས། རྒྱལ་བའི་མཛད་སྤྱོད་དཀའ་བ་རྣམ་པ་གསུམ་གྱི་དོན་མཐར་ཕྱིན་
པར་མཛད་དོ། །དེ་ནས་བདུད་དང་སྲིན་པོའི་འཁོར་རྣམས་དབང་དུ་བསྡུས་ཏེ། ཟད་
མཚམས་མེ་ཏོག་གི་གླིང་ལ། རི་བོ་གསེར་ལྡན་གྱི་རྩ་བ། ཆུ་གྱིམ་ཤང་ནག་པོའི་འགྲམ་
དུ་བྱོན་ནས། འཁོར་སྡེ་བཞི་ཡ་བརྒྱད་དང་བཅས་ཏེ། བོན་གྱི་འཁོར་ལོ་ཚིག་བཞི་
དང༌། འདུལ་བྱེད་སྡེ་བཅུའི་བོན་རྣམས་གཏན་ལ་ཕབ་སྟེ་བཤད་པར་མཛད་དོ། །དེ་
ནས་རི་གཡུང་དྲུང་དགུ་བརྩེགས་ཀྱི་ལྷོ་ཤར། འདུལ་བ་ཁྲིམས་ཀྱི་གླིང་ལ་བྱོན་ནས།
འདུལ་བ་རྒྱུད་དྲུག །གཞུང་ཆེན་སྡེ་བཞི་དང་། མན་ངག་གི་མདོ་རྩའི་བོན་རྣམས་
གཏན་ལ་ཕབ་སྟེ་བཤད་པར་མཛད་དོ། །
དེ་ནས་དེའི་ཚེ། འཁོར་རྣམས་ལ་རྩ་བ་དང་ཡན་ལག་གི་ཁྲིམས་ཟུང་འབྲེལ་དུ་
སྟོན་ཅིང་། ཐམས་ཅད་རབ་ཏུ་བྱུང་སྟེ། ཕོ་ཁྲིམས་དང་མོ་ཁྲིམས་སོ་སོ་རུ་དབྱེ་ནས།
བོན་གྱི་འཁོར་ལོ་བསྐོར་བ་རུ་དགོངས་ནས། རི་གཡུང་དྲུང་དགུ་བརྩེགས་ཀྱི་བྱང་
ནུབ། རྒྱལ་ས་ཁྲི་སྨོན་རྒྱལ་བཞད་དང་། ཁོང་མ་ནེ་ཆུང་གཉིས་ཀྱི་བར། མཆོད་རྟེན་
རྣམ་དག་དཀར་པོའི་དྲུང་། གྲོང་ཁྱེར་རྣམ་དག་བཀོད་པའི་དབུས་དཀྱིལ་དུ། གདན་
སེངྒེའི་ཁྲི་དང་ཉི་ཟླའི་ཁྲི་བརྩིགས་ཏེ། འཁོར་གྱི་དམ་པ་གཡུང་དྲུང་སེམས་དཔའ་
སེམས་དཔའ་རྣམས་དང་ཐབས་ཅིག་ཏུ་བཞུགས་ཏེ། དེ་ཡང་གཤེན་རབ་གཡུང་དྲུང་
སེམས་དཔའ་སེམས་དཔའ་ཆེན་པོ། བླ་ན་མེད་པར་དགྲ་བཅོམ་པ། འ་ཞ་གསང་
བ་མདོ་སྡུད་དང་ཐབས་ཅིག་ཏུ་བཞུགས་སོ། །གཞན་ཡང་གཤེན་རབ་གཡུང་དྲུང་
སེམས་དཔའ་སེམས་དཔའ་ཆེན་པོ། རྨ་ལོ་གཙུག་ཕུད་དང་། གཡུ་ལོ་ཟུར་ཕུད་དང་།
ཡིད་ཀྱི་ཁྱེའུ་ཆུང་དང་། གཏོ་བུ་འབུམ་སྲས་དང་། དཔྱད་བུ་ཁྲི་ཤེས་དང་། ལུང་
འདྲེན་གསལ་བ་དང་། རྒྱུད་འདྲེན་སྒྲོན་མ་དང་། འོལ་དྲུག་ཐང་པོ་དང་། ཀོང་ཚ་
65

གསུང་རབ་སྒོ་མཛོད་རིན་པོ་ཆེའི་གླེགས་བམ།
24
དབང་ལྡན་དང་། ཀོང་ཚ་འཕྲུལ་བུ་དང་ཐབས་ཅིག་ཏུ་བཞུགས་སོ། །གཞན་ཡང་
གཤེན་རབ་གཡུང་དྲུང་སེམས་དཔའ་སེམས་དཔའ་ཆེན་པོ། འཕྲུལ་བོན་གསང་བ་
ངང་རིང་དང་། ཚངས་པ་གཙུག་ཕུད་དང་། སྤང་ལ་གནམ་གཤེན་དང་། སྤོས་ཀྱི་
གླང་པོ་དང་། སྤོས་ཀྱི་ཐིམ་པ་དང་། དབང་པོ་རབ་འབྱིན་དང༌། སེང་གེ་ཟབ་མོ་
དང་། གསལ་བ་འོད་ལྡན་དང་། མེད་ཁམས་སྟོང་པ་རྗེ་དང་། གང་གའི་ལྷ་མོ་དང་།
ཀླུ་མོ་མ་མ་དེ་ལ་སོགས། ཞུ་འཁོར་སྤོབས་པའི་གཤེན་རྣམས་དང་ཐབས་ཅིག་ཏུ་
བཞུགས་སོ། །གཞན་ཡང་གཤེན་རབ་གཡུང་དྲུང་སེམས་དཔའ་སེམས་དཔའ་ཆེན་པོ།
བླ་ན་མེད་པ་ཡེ་ཤེས་ཐིག་ལེ་དང་། གཡུང་དྲུང་འོད་གསལ་ལ་སོགས་པའི། གསང་
འཁོར་སུམ་བརྒྱ་དྲུག་ཅུ་དང་། གཡུང་དྲུང་སེམས་དཔའ་ལྔ་སྟོང་ལྔ་བརྒྱ་དང་། ནང་
འཁོར་གྱི་རྩ་བ་ལྔ་སྟོང་ལྔ་བརྒྱ་དང་ཐབས་ཅིག་ཏུ་བཞུགས་སོ། །གཞན་ཡང་གཤེན་
རབ་གཡུང་དྲུང་སེམས་དཔའ་སེམས་དཔའ་ཆེན་པོ། གཡེན་འདུལ་སུམ་ཅུ་ལ་སོགས་
པ། བར་འཁོར་གྱི་དམ་པ་ཁྲི་དྲུག་སྟོང་དང་ཐབས་ཅིག་ཏུ་བཞུགས་སོ། །གཞན་ཡང་
གཤེན་རབ་གཡུང་དྲུང་སེམས་དཔའ་སེམས་དཔའ་ཆེན་པོ། ལྷ་ཀླུ་མི་གསུམ་གྱི་སློབ་
མ་ལ་སོགས། ཕྱི་འཁོར་དམ་པ་བྱེ་བ་དགུ་ཁྲི་དང་ཐབས་ཅིག་ཏུ་བཞུགས་སོ། །
གཞན་ཡང་ལྷའི་དབང་པོ་ཚངས་པ་དང་། བརྒྱ་བྱིན་དང་། མ་ཧཱ་དེ་བ་དང༌།
ཁྱབ་འཇུག་ཆེན་པོ་དང་། ཚོགས་ཀྱི་བདག་པོ་དང་། ལྷ་ཆེན་དཔལ་འབར་དང་།
གཟི་ལྡན་ནག་པོ་དང་། ལྷ་མིན་གྱི་རྒྱལ་པོ་སྡེ་ལྔ་དང་། རྒྱལ་པོ་ཆེན་པོ་སྡེ་བཞི་དང་།
ཕྱོགས་སྐྱོང་བ་བཅུ་དང་། མིའི་རྒྱལ་པོ་འཁོར་ལོ་དབང་སྒྱུར་དང་། གཤེན་འདོད་པ་
དགུ་འགྱུར་དང་། སྨྲ་མི་དབང་ལྡན་དང་། ལེགས་ལྡན་དང་། ཀླུའི་རྒྱལ་པོ་དགའ་
བོ་དང་། འཇོག་པོ་དང་། མ་དྲོས་དང་། གཟི་ཆེན་དང་། དུང་སྐྱོང་དང་། འོད་
འཕྲོ་དང་། རིགས་ལྡན་དང༌། པདྨ་དང་། ཆུ་ལྷ་དང་། གཙུག་ན་རིན་ཆེན་དང་།
66

མདོ་སྡེ།
༼ནའོ།༽
སྲུང་ཁྲིམས་རྣམ་དག་ཡན་ལག་མདོ།
གཉན་གྱི་རྒྱལ་པོ་གསལ་བ་འོད་ལྡན་དང་། སྤར་བ་དུང་མགོ་དང་། ས་བདག་ཁྱབ་
པ་དབང་ཆེན་དང་། ལྷ་མོ་བརྟན་མ་དང་། འཁོར་སྡེ་བཞི་ཡ་བརྒྱད་ལ་སོགས་པའི།
བྱེ་བ་དུང་ཕྱུར་བསམ་གྱིས་མི་ཁྱབ་པ་དང་ཐབས་ཅིག་ཏུ་བཞུགས་སོ། །དེ་ནས་དེའི་
ཚེ། འཁོར་རྣམས་ཀྱིས་སྟོན་པ་ལ་བླ་ན་མེད་པའི་མཆོད་པ། ཡོངས་སུ་གཏོང་བའི་
སྤྲིན་གྱི་རྒྱན་ཞེས་བྱ་བ་བཤམས་ནས་སྟོན་པ་ཕུལ་ལོ། །དེ་ཡང་ལ་ལ་ཞིག་ནི་དར་ཕྱར་
རོ། །ལ་ལ་ཞིག་ནི་དུང་འབུད་དོ། །ལ་ལ་ཞིག་ནི་རྔ་བརྡུང་ངོ༌། །ལ་ལ་ཞིག་ནི་གཤང་
དཀྲོལ་ལོ། །ལ་ལ་ཞིག་ནི་པི་ཝང་སྒྲིལ་ལོ། །ལ་ལ་ཞིག་ནི་གླིང་བུ་འབུད་དོ། །ལ་ལ་
ཞིག་ནི་ཏམ་བུ་ར་འབུད་དོ། །ལ་ལ་ཞིག་ནི་ཅག་པར་བརྡེབས་སོ། །ལ་ལ་ཞིག་ནི་སྒོང་
བསྒྱུར་རོ། ལ་ལ་ཞིག་ནི་གདུགས་ཁྱེར་རོ། །ལ་ལ་ཞིག་ནི་རྒྱལ་མཚན་ཕྱར་རོ། །ལ་
ལ་ཞིག་ནི་ཕྱེ་མ་ཁྱེར་རོ། །ལ་ལ་ཞིག་ནི་འཕུར་མ་བརླབས་སོ། །ལ་ལ་ཞིག་ནི་བ་དན་
ཕྱར་རོ། །ལ་ལ་ཞིག་ནི་མར་མེ་འབུལ་ལོ། །ལ་ལ་ཞིག་ནི་སྤོས་མེ་བཏུལ་ལོ། ལ་ལ་ཞིག་
ནི་ཚན་ཆབ་འབུལ་ལོ། །ལ་ལ་ཞིག་ནི་གསས་བཤོས་འབུལ་ལོ། །ལ་ལ་ཞིག་ནི་མེ་ཏོག་
འབུལ་ལོ། །ལ་ལ་ཞིག་ནི་འབྲུ་བཅུད་འབུལ་ལོ། །ལ་ལ་ཞིག་ནི་ལོ་ཏོག་འབུལ་ལོ། །ལ་
ལ་ཞིག་ནི་རིན་པོ་ཆེའི་རྐང་འགྲོས་འབུལ་ལོ། །ལ་ལ་ཞིག་ནི་རིན་པོ་ཆེའི་དཀོར་ཆ་སྣ་
ཚོགས་འབུལ་ལོ། །དེ་ལ་ལྷ་རྫས་ལས་འབྱུང་བའི་མཆོད་པ་དང་། ལོངས་སྤྱོད་དང་
རོལ་མོ་དཔག་ཏུ་མེད་པ་བསམ་གྱིས་མི་ཁྱབ་པ་ཕུལ་བས། སྟོན་པས་ཀྱང་མཆོད་
པ་དེ་དག་ཐམས་ཅད་ཐུགས་རྗེས་བྱིན་གྱིས་བརླབས་ཤིང༌། ཐུགས་ཡང་དག་པའི་
དགོངས་པ་ལ་བཞུགས་ནས། སྐུ་ལས་འོད་ཟེར་བྱེ་བ་ས་ཡ་གྲངས་མེད་པར་སྤྲོ་ཞིང་
བཀྱེས་པས། ཕྱོགས་བཅུའི་སྟོང་གསུམ་འཇིག་རྟེན་གྱི་ཁམས་རབ་འབྱམས་དཔག་
ཏུ་མེད་པ་རུ། མེ་ཏོག་གི་ཆར་མངོན་པར་བབས་ཤིང་། སྣང་བ་ཆེན་པོས་ཡོངས་སུ་
ཁྱབ་པར་གྱུར་རོ། །འོད་ཟེར་དེ་དག་ཚུར་འདུས་པ་ལས། སྟོན་པའི་ཐུགས་ལ་གསལ་
67

གསུང་རབ་སྒོ་མཛོད་རིན་པོ་ཆེའི་གླེགས་བམ།
24
བའི་འོད་ཚོན་གང་དུ་གནས་ཏེ། དྲི་མེད་མངོན་པར་སྣང་བས་ཡོངས་ལ་ཁྱབ་པ་ཞེས་
བྱ་བའི་ཏིང་ངེ་འཛིན་ལ་སྙོམས་པར་བཞུགས་སོ། །
དེ་ནས་ཡང་དེའི་ཚེ། འཁོར་རྣམས་ཀྱི་ནང་ནས། གཤེན་རབ་གཡུང་དྲུང་སེམས་
དཔའ་སེམས་དཔའ་ཆེན་པོ། ཚངས་པ་གཙུག་ཕུད་ཀྱིས། ལྷའི་མེ་ཏོག་བྷུདྡྷ་སི་ར་
ལག་ཏུ་ཐོགས་ནས། སྟོན་པའི་མདུན་དུ་འཁོད་དེ། པུས་བཙུགས་ཐལ་མོ་སྦྱར་བར་
བཏུད་དེ་གསོལ་པ། རྣམ་པ་ཐམས་ཅད་མཁྱེན་པ་ཡི། འགྲོ་བའི་དཔལ་མགོན་རྫོགས་
སངས་རྒྱས། བཙོ་མའི་གསེར་མདོག་ལྷ་ཡི་ལྷ། ཡང་དག་ཁྲི་གཙུག་རྒྱལ་བ་ལགས།
བདག་ཅག་འཁོར་དུ་གཏོགས་པ་ཡི། གཡུང་དྲུང་སེམས་དཔའ་སེམས་མ་དང་། ཕྱི་
རབས་རྗེས་སུ་འབྲང་བ་ཡི། གང་ཟག་སྐལ་ལྡན་དེ་རྣམས་ལ། སྲུང་ཁྲིམས་རྣམ་པར་
དག་པ་ཡི། དོན་གྱི་མན་ངག་བཤད་དུ་གསོལ། ཞེས་གསོལ་ཏོ། །
དེ་ལ་སྟོན་པ་ཁྲི་གཙུག་རྒྱལ་བས་བཀའ་སྩལ་པ། ཉོན་ཅིག་འདུས་པའི་འཁོར་
རྣམས་དང༌། ཚངས་པ་གཙུག་ཕུད་གུས་པས་ཉོན། བདག་གི་འཁོར་དུ་གཏོགས་པ་
ཡི། གཡུང་དྲུང་སེམས་དཔའ་སེམས་མ་དང་། ཕྱི་རབས་རྗེས་སུ་འབྲང་བ་ཡི། གང་
ཟག་སྐལ་ལྡན་སྡེ་རྣམས་ཀུན། འཛམ་གླིང་དག་པའི་གནས་སྐྱེས་ཤིང་། དལ་འབྱོར་
རིན་ཆེན་མཆོག་ཐོབ་ནས། ས་འཕྲོ་སྐལ་ལྡན་ཕུན་ཚོགས་དུས། བྱང་ཆུབ་མཆོག་
སེམས་བསྐྱེད་བྱས་ནས། འཁོར་བའི་ལས་ཐར་བདེ་འཐོབ་ཕྱིར། གཡུང་དྲུང་སེམས་
དཔའི་སྤྱོད་འཇུག་ཅིང༌། བྱང་ཆུབ་རྒྱུན་ལ་སློབ་བྱེད་ན། བསྲུང་ཁྲིམས་རྣམ་པར་
དག་པ་གཅེས། དེ་དག་དོན་གྱི་མན་ངག་ལ། རྣམ་པ་གཉིས་སུ་འཆད་པ་སྟེ། རྩ་
བ་ཡན་ལག་གཉིས་སུའོ། །རྩ་བ་དག་ལས་རྣམ་པ་གཉིས། ཕྱི་ཡི་ཚུལ་དང་ནང་གི་
ཁྲིམས། ཁྲིམས་ལ་ཕོ་ཁྲིམས་མོ་ཁྲིམས་གཉིས། ཕོ་ཁྲིམས་ཉིས་བརྒྱ་ལྔ་བཅུ་དང་། མོ་
ཁྲིམས་སུམ་བརྒྱ་དྲུག་ཅུ་སྟེ། རྩ་བ་བཞི་དང་བརྒྱད་ལས་གྱེས། ཚུལ་ལ་སུམ་བརྒྱ་དྲུག་
68

མདོ་སྡེ།
༼ནའོ།༽
སྲུང་ཁྲིམས་རྣམ་དག་ཡན་ལག་མདོ།
ཅུ་སྟེ། རྩ་བ་གསུམ་དང་དྲུག་ལས་གྱེས། དེ་དག་དོན་གྱི་མདོ་རྩ་བསྟན། རྩ་བ་དག་
ལ་འཆད་ཚུལ་ལོ། །
གཉིས་པ་ཡན་ལག་དག་ལས་སུ། དེ་ཡང་རྣམ་པ་གཉིས་སུ་འཆད། སྤང་བླང་སྡེ་
དང་འཇུག་སྤྱོད་སྡེ། ཐོག་མར་སྤང་བླང་དག་ལས་སུ། དེ་ཡང་རྣམ་པ་བཞི་རུ་དབྱེ།
ཁ་ཟས་སྡེ་དང་གོས་ཀྱི་སྡེ། གྲོགས་ཀྱི་སྡེ་དང་ཁྲི་སྟན་སྡེ། དེ་ལྟར་ཡན་ལག་སྡེ་བཞི་
ལས། སྤང་བླང་རྣམ་པ་གཉིས་སུ་སྟོན། དེ་ཡང་སོ་སོར་དབྱེ་བ་ན། ཁ་ཟས་སྡེ་ལ་
བཞི་རུ་སྟེ། མང་ཐུན་ཤ་དང་ཡུ་ཏི་ཆང༌། ཨག་བཙོང་སྒོག་བཙོང་དག་དང་གསུམ།
དུས་མ་ཡིན་པའི་ཁ་ཟས་བཞི། ཐོག་མར་ཤ་ལ་བཞི་རུ་དབྱེ། ལྟུང་བའི་ཤ་དང་ཉམས་
པའི་ཤ། ཉེས་པའི་ཤ་དང་འགལ་བར་འགྱུར། དེ་ལས་སོ་སོར་དབྱེ་བ་ནི།
ལྟུང་བའི་ཤ་ལ་ལྔ་འགྱུར་བཅུ། དུག་ལྔ་ཉེས་པའི་རྩ་བ་ལས། ཕུང་པོ་ལྔ་པོ་
གཟུགས་སུ་གྲུབ། དེ་དག་བཅུད་ཀྱི་སྙིང་པོ་རུ། འགྲོ་བའི་ལུས་ཀྱི་གཟུགས་བསྐྱེད་པ།
ཞེ་སྡང་གཅན་ཆེན་སྦྲུལ་གྱི་ཤ། འདོད་ཆགས་བྱི་ལ་བྱ་རྒོད་ཤ། གཏི་མུག་ཕག་རྒོད་
གླང་ཆེན་ཤ། ང་རྒྱལ་གྱི་ལིང་གཡུ་འབྲུག་ཤ། ཕྲག་དོག་སྤྲེལ་དང་ཆུ་སྲིན་ཤ། དེ་དག་
རགས་པས་སྦྱངས་མི་བཏུབ། སྐྱེ་བ་གཅིག་ལ་ལྟུང་བར་འགྱུར། དེ་ལ་ཉེས་འགྱུར་
ཉམས་པའི་ཤ། བཞི་འགྱུར་ཉི་ཤུ་དབྱེ་བ་སྟེ། ཞེ་སྡང་དག་ལ་ཉེས་འགྱུར་བཞི། སྟག་
གཟིག་གུང་དང་ཁྲོ་བ་གདོང་། འདོད་ཆགས་དག་ལ་ཉེས་འགྱུར་བཞི། བྱ་རོག་ངུར་
པ་དུར་བྱ་སྐྱུང་། གཏི་མུག་དག་ལ་ཉེས་འགྱུར་བཞི། ཁྱུ་མཆོག་གླང་དང་རབས་ཆད་
མཛོ། ཕག་ནག་རྟོལ་བེའུ་རྟོལ་ནག་ཤ། ང་རྒྱལ་དག་ལ་ཉེས་འགྱུར་བཞི། རྟ་དང་
བོང་དྲེལ་ཁྭ་ཡི་ཤ། ཕྲག་དོག་དག་ལ་ཉེས་འགྱུར་བཞི། སྤྲེའུ་དང་ཕྱི་བ་དོམ་དྲེད་ཤ།
དེ་དག་རེག་པས་ཉམས་པར་འགྱུར། དེ་ལས་ལྟོས་གྱུར་ཉེས་པའི་ཤ། ཞེ་སྡང་ལྟོས་
གྱུར་གཅན་གཟན་ཤ། གཡི་གསའ་འཕར་སྤྱང་སྲེ་མོང་ངོ༌། །འདོད་ཆགས་ལྟོས་གྱུར་
69

གསུང་རབ་སྒོ་མཛོད་རིན་པོ་ཆེའི་གླེགས་བམ།
24
བྱ་མ་བྱིལ། ཁྱིམ་བྱ་དེ་ཕོ་ཁྲ་གླག་འོལ། བྱ་བོན་འཕྲིན་པ་བཅུ་གསུམ་ཤ། གཏི་མུག་
ལྟོས་གྱུར་མ་ཧེ་མཛོ། བ་གླང་འགར་དང་རྟོལ་བེའི་ཤ། ང་རྒྱལ་ལྟོས་གྱུར་ཀྱུར་དང་
སྲམ། ཙ་མོ་ཉ་དང་ཆུ་གནས་ཤ། ཕྲག་དོག་ལྟོས་གྱུར་ཝ་སྦྲེ་གྲུམ། ཁུང་འཛུལ་སྔོན་
མོ་ལ་སོགས་ཏེ། དེ་དག་ཉེས་དང་ཉམས་པར་འགྱུར། དེ་ལས་འགལ་གྱུར་སྦྱངས་
བཏུབ་ཤ། ཤ་རྐྱང་གཙོད་དགོ་རི་དྭགས་ཤ། གཡག་ལུག་ར་གསུམ་གཡུང་དྭགས་
ཤ། དེ་དག་གཙང་ཤ་སྦྱང་བཏུབ་བོ། །དེ་ལས་སྨེ་བར་གྱུར་པ་ནི། འདུལ་ཁྲིམས་
ཕོག་པའི་ཉེས་པ་དང་། སྐྱེ་དམན་དག་གི་ཉེས་པ་དང་། བར་སྣང་གཟའ་ཡི་ཉེས་པ་
དང་། ཟིལ་བསྒྱུར་དག་གི་ཉེས་པ་བཞི། སྨེ་བར་གྱུར་པའི་ཉམས་ལ་གཏོགས། དེས་
ནི་སྔགས་ཀྱི་དམ་ཚིག་ཉམས། སྤྱིར་ཡང་ཤ་ཞེས་བྱ་བ་ནི། སེམས་ཅན་སྲོག་གཅོད་རྒྱུ་
ལས་བྱུང་། སྲོག་ལ་ཉེས་པ་མ་གྱུར་ན། ཤ་ལ་བཟའ་བར་ག་ལ་འབྱུང་། ལར་ཡང་ཁ་
ཟས་སྡེ་བཞི་ལས། ཤ་ཡི་ཉེས་པ་ཆེ་བར་བཤད། ཅི་ཕྱིར་ཤ་ཡི་ཉེས་པ་ནི། ཤ་ནི་ཐིག་
ལེའི་རྒྱུ་བསྐྱེད་དེ། ཕ་མ་གཉིས་ཀྱི་དཀར་དམར་ཡིན། འགྲོ་དྲུག་སེམས་ཅན་ཐམས་
ཅད